### | | | | --- | --- | | | | | --- | | **Byråd** 24. januar 2017 Sagsnr. 710-2009-39258 Dok.nr. 710-2017-18138 Sagsbehandler DPCCHR | | 9.                   Vedligeholdelsesbestemmelser for [adresse] - Åbent

###

|  |  |
| --- | --- |
| Tidl. politisk behandling |  |
| Forventet sagsgang | TM-U |
| Lovgrundlag | Vandløbsloven, naturbeskyttelsesloven, miljømålsloven mf. |

**SAGENS INDHOLD**

Teknik og Miljøudvalget skal i denne sag tage stilling til
omfanget af den fremtidige grødeskæring i [adresse].

Det gældende regulativ for [adresse] mellem Silkeborg og
Randers er fra år 2000 og udgør lovgrundlaget for administrationen af
vandløbet. I regulativet er der bl.a. fastsat bestemmelser om vandløbets
vedligeholdelse. Silkeborg, [adresse], Viborg og [adresse] har indledt et
samarbejde om at revidere regulativet. Oversigtskort samt nuværende regulativ
og tillægsregulativ er vedlagt som bilag.

I 2009 blev det observeret, at vandstanden i [adresse] var
stigende om sommeren på grund af øget grødevækst (vandplanter i åen). Derfor
besluttede en politisk styregruppe, bestående af repræsentanter fra de fire
kommuners politiske fagudvalg at nedsætte en tvær-kommunal embedsmandsgruppe
med det formål at belyse konsekvenser ved ændrede grødeskæringsstrategier og
undersøge muligheder for at afbøde og mindske de høje vandstande. Styregruppen
har tilkendegivet, at grødeskæringen skal intensiveres, og har formuleret en
målsætning for effekten af grødeskæringen, som går på at genskabe
vandstandsforholdene fra før vandstanden begyndte at stige.

Der var i Styregruppen enighed om, at det nye regulativ skal
udarbejdes som et fælles regulativ for hele strækningen fra Silkeborg til
Randers. For at opnå et fælles resultat er det nødvendigt, at de fire kommuner
forholder sig politisk til embedsmandsgruppens indstilling for de strækninger
af [adresse], som kommunerne hver især administrerer.

Inden de fire kommuner kan færdiggøre regulativforslaget, er
det nødvendigt, at de fire kommuner bliver enige om, hvor meget grøde, der skal
skæres i [adresse] mellem Silkeborg og Randers. Dette skyldes, at det endelige
samlede regulativ også skal godkendes politisk i alle fire kommuner.

Uddybende notat om undersøgelser af effekter og konsekvenser
ved øget grødeskæring i [adresse], samt det tekniske notat ”Sammenstilling af
analyser af udvalgte grødeskæringsscenarier” er vedlagt som bilag.

I det gældende regulativ er der fastlagt én enkelt
grødeskæring om året. Grødeskæringen foretages i en bestemt strømrende, der
skal være grødefri. Bredden af strømrenden fra Silkeborg til Tange Sø er
fastlagt til 7 meter, og fra [adresse] til Randers til 10 meter. Efter
kommunernes konkrete vurdering kan der i ualmindelige situationer iværksættes
supplerende vedligeholdelse i samme strømrendebredde.

*Silkeborg til [adresse]*

Vandstanden ved [adresse], som repræsenterer strækningen
mellem Silkeborg og Tange Sø, er i sommerhalvåret øget med ca. 58 centimeter
som følge af den øgede grødevækst. Sommervandstanden kan derved i perioder være
på højde med vintervandstanden. Strækningen er Natura 2000 habitatområde og er
fortrinsvis beliggende i Silkeborg Kommune. På den nederste strækning mellem
[adresse] og Tange Sø er [adresse] og [adresse] fælles
vandløbsmyndighed. Denne strækning er beliggende udenfor habitatområdet.

Uanset hvor bred en strømrende der skæres i, og selv om der
gennemføres tre til fire grødeskæringer, kan man ikke på denne strækning
genskabe de vandstandsforhold, der forekom, før grødevæksten øgedes. Det
skyldes både, at de enkelte grødeskæringer ikke sænker vandstanden tilstrækkeligt
på skæringstidspunktet, og at der er genvækst mellem grødeskæringerne. Hvis
antallet af skæringer øges til to gange årligt, sænkes den gennemsnitlige
vandstand over hele sommerperioden med ca. 5-9 centimeter. Hvis man samtidig
øger strømrendebredden fra 7 til 10 meter, kan den gennemsnitlige vandstand
over sommeren sænkes ca. 9-12 centimeter. Ved større skærebredde kan
vandstanden sænkes yderligere. Lige efter grødeskæringen vil effekten være
større, hvorefter den typisk aftager helt efter ca. fire uger.

*Tange Sø til Randers*

På strækningen fra [adresse] til Randers, har den øgede
grødevækst resulteret i en vandstandsstigning om sommeren på ca. 35 centimeter.
Beregningerne viser, at gennemførelse af tre til fire årlige grødeskæringer i
op til 25 meters bredde vil kunne sænke vandstanden i en stor del af
sommerperioden til nær niveauet før vandstanden steg. Det skal bemærkes, at
skæring i 25 meters bredde vil svare til skæring i det meste af vandløbets
bredde, der er omkring 30 meter på strækningen ved Ulstrup.

To årlige skæringer i en 10 meter bred strømrende kan bringe
vandstanden i nærheden af niveauet fra før 2008 i den del af sommeren, hvor
grødeskæringen har effekt, men som følge af genvæksten udjævnes effekten over
hele sommerperioden. Den gennemsnitlige vandstand over sommerperioden maj til
september kan sænkes 3-4 centimeter ved at øge fra en til to grødeskæringer. Da
skæringen foretages i højsommeren, vil der dog i perioden juni til august opnås
en gennemsnitlig vandstandssænkning på 10-15 centimeter.

*Forslag til grødeskæringsscenarier*

Ud fra en samlet afvejning af styregruppens anbefalinger, de
lovmæssige rammer for vandløbsvedligeholdelse herunder naturbeskyttelse, har
den tværkommunale embedsmandsgruppe formuleret tre forslag til scenarier for den
fremtidige vedligeholdelse:

1. Fastholdelse
af den nuværende grødeskæringspraksis med én skæring på hele strækningen i
nuværende strømrendebredder.

2. Udvidelse
til to grødeskæringer med fastholdelse af de nuværende strømrendebredder,
eventuelt med udvidelse af strømrendebredden fra 7 til 10 meter på strækningen
fra [adresse] til Tange Sø.

3. Udvidelse
til to eller flere grødeskæringer med en forøget strømrendebredde på hele
strækningen.

**VURDERING**

Teknik og Kultur vurderer, at scenarie 1, eventuelt koblet
med en optimering af grødeskæringstidspunktet, vil være i overensstemmelse med
de lovmæssige beskyttelseshensyn. Til gengæld tilgodeser det ikke den politiske
styregruppes ønske om lavere vandstand.

Med scenarie 2 imødekommes styregruppens ønske om reduceret
vandstand i nogen grad. Intensivering af grødeskæringen kan medføre risiko for
en negativ påvirkning af miljøtilstanden i vandløbet og kræver dispensation fra
naturbeskyttelsesloven. Ved at gennemføre grødeskæringerne inden for den
nuværende strømrendebredde, vurderes påvirkningen af naturforhold og fastsatte
miljømål at være mindst mulig, fordi den grøde, der skæres en gang mere, i
forvejen er forstyrret af grødeskæring. Risikoen ved at skære en gang mere er,
at betingelserne for de hurtigt voksende grødearter fremmes med hurtigere
genvækst til følge og biodiversiteten mindskes i nogen grad.

Vælger man samtidig den lidt bredere strømrende på
strækningen [adresse] til Tange Sø uden for habitatområdet for at tilgodese
behovet for en ekstra vand-standssækning, forventer Teknik og Kultur, at det
vil kræve dispensation efter naturbeskyttelseslovens § 3, en VVM-screening og
en regulering efter vandløbsloven.

En konkret afvejning af de naturmæssige skadevirkninger i
forhold den afvandingsmæssige interesse vil vise, om det vil være muligt at
opnå de nødvendige tilladelser og dispensation. Dette forhold kræver en
egentlig sagsbehandling, men umiddelbart vurderer Teknik og Kultur, at det er
sandsynligt, at kommunerne vil kunne give tilladelse til 2 årlige
grødeskæringer i [adresse]. Det kan dog ikke udelukkes, at en eventuel
klagebehandling i Natur og Miljøklagenævnet vil få et andet udfald.

Teknik og Kultur forventer ikke at kunne opnå dispensation
til scenarie 3, fordi påvirkningen af naturværdierne formodes at være
væsentlige og vil hindre opfyldelsen af miljømålene på hele
regulativstrækningen.

Ud fra en samlet afvejning anbefaler Teknik og Kultur og den
tværkommunale embedsmandsgruppe scenarie 2 med to grødeskæringer i den
hidtidige strømrendebredde og en udvidelse af strømrendebredden til 10 meter på
strækningen fra [adresse] til Tange Sø. Denne løsning vurderes, som det mest
fremkommelige til at opnå en forbedret afvanding under fornødent hensyn til
natur- og miljøpåvirkning.

**ØKONOMI**

Det fremgår af vandløbsloven, at vandløbsmyndigheden i
regulativet for [adresse] kan fastsætte, at ejere af opstemningsanlæg til
udnyttelse af vandkraften i [adresse], har pligt til at foretage vandløbsvedligeholdelse.
Vedligeholdelsen foretages og finansieres af [adresse].

Teknik og Kultur forventer, at en eventuel udvidelse af
strømrendebredden fra [adresse] til Tange Sø fra 7 til 10 meter vil kræve en
reguleringssag, hvor de økonomiske konsekvenser skal afklares nærmere. I den
forbindelse skal det afklares om udgifterne til grødeskæring i øget
strømrendebredde kan pålægges [adresse], eller om kommunerne selv skal
afholde udgifterne. Da [adresse] jævnfør loven skal varetage
vedligeholdelsen på strækningen, forventer Teknik og Kultur ikke, at en eventuel
forøget grødeskæringshyppighed i den nuværende strømrendebredde skal
finansieres af kommunerne. Skulle det vise sig, at kommunerne vil blive pålagt
at afholde udgifterne ved en eventuel forøget grødeskæring, vurderer Teknik og
Kultur, at dette vil kræve en driftsudvidelse på området på ca. 100.000 kr. i
Favrskov Kommune. I givet fald vil der blive fremlagt en særskilt sag om
bevilling.

**INDDRAGELSE**

De fire kommuner skal være enige om indholdet af det nye
regulativ. Resultatet af sagens behandling og regulativforslaget forelægges forventeligt
de fire kommuner til senere politisk beslutning i 2017 inden regulativforslaget
fremlægges i otte ugers lovpligtig offentlig høring. Det endelige vedtagne
regulativ kan påklages til Natur og Miljøklagenævnet.

**INDSTILLING**

Direktøren for Teknik og Kultur indstiller til Teknik- og Miljøudvalget:

1.   At godkende at scenarie 2 for grødeskæring samt en
mindre udvidelse af skærebredden fra 7 til 10 meter på strækningen mellem
[adresse] og Tange Sø indarbejdes i regulativforslaget.

**BESLUTNING**

***Teknik- og Miljøudvalget, 5. januar 2017:***

Fraværende:Ingen

Indstillingen blev godkendt med 5 stemmer for og 2 imod.
Ingen undlod at stemme.

For indstillingen stemte Bent Kristensen, Kirsten Olesen
Bjarne Mikkelsen, Osvald Thorsen, Palle Nilsson og Tage Mathiasen.

Imod indstillingen stemte Karoline Christoffersen og Einer Friis,
idet de foretrækker scenarie 1.

Einer Friis ønsker at benytte sin standsningsret efter
kommunestyrelseslovens § 23 og indbringe sagen for Byrådet.

Teknik- og Miljøudvalget ønsker at supplere grødeskæringen
med andre virkemidler med henblik på klimatilpasning, samt en evaluering af
effekten af regulativet efter tre år.

***Økonomiudvalget, 17. januar 2017:***

Fraværende:Paul Jessen, Lasse Jacobsen

Indstillingen fra Teknik- og Miljøudvalget indstilles
godkendt.

**Bilag**

|  |  |
| --- | --- |
| Oversigtskort over [adresse], Silkeborg til Randers | 710-2016-406707 |
| Gudenaa\_regulativ og tillægsregulativ | 710-2016-406665 |
| Uddybende notat om undersøgelser af effekter og konsekvenser ved øget grødeskæring, samt redegørelse for de lovemæssige rammer | 710-2016-406125 |
| Sammenstilling af analyser af udvalgte grødeskæringsscenarier, Notat nr. 2016-3 | 710-2016-416249 |